1. **IZMJENA I DOPUNE (REBALANS) PROGRAMA RADA S FINANCIJSKI PLANOM ZA 2024. TURISTIČKE ZAJEDNICE OPĆINE NIJEMCI**

**PRIHODI PO VRSTAMA**

Prihodi od turističke pristojbe planirani su u iznosu od 1.300,00 EUR, u periodu od 1.1. do 31.10.2024. ostvaren je prihod u iznosu od 979,58 EUR. Do kraja godine planiramo prihode od turističke pristojbe u iznosu od 1.000,00 EUR. Svoje planove temeljimo na podacima iz eVisitora.

Planirani su prihodi od turističke članarine u iznosu od 4.000,00 EUR. U periodu od 1.1. do 31.10. 2024 ostvareni prihodi od turističke članarine iznosi 4.241,37 eura. Do kraja godine planirani prihodi od turističke članarine u iznosu 4.300,00EUR. Prihod od proračuna Općine Nijemci planiran je u iznosu od 160.000,00EUR temeljem Zapisnika s 18. sjednice Turističkog vijeće na kojoj je donesen i II. Izmjena i dopuna Programa rada TZO Nijemci za 2024. godinu. U razdoblju od 1.1. do 31.10.2024. iz proračuna Općine Nijemci ostvaren je prihod od 110.000,00 EUR. Do kraja godine planira se prihod u iznosu od 132.000,00 eura. Prihod od Vukovarsko Srijemske županije ostvaren je u iznosu od 1.250,00 euro što čini ukupan prihod iz proračuna općine/grada županije i državnog proračuna 133.250,00 eura. Prihod od sustava turističkih zajednica planiran je u iznosu od 23.576,99 EUR, u razdoblju od 1.1. do 31.10.2024. ostvaren je prihod u iznosu od 22.181,24 EUR. Ovaj prihod odnosi se i na projekte realizirane u 2023. godini, a financirane od strane TZ VSŽ i HTZ-a. Stvarni trošak je nastao u prosincu 2023. godine, a prihod je ostvaren u 2024. jer je TZVSŽ tada refundirala sredstva. Do 31.10.2024. realizirali smo i opravdali projekt „Srijem- priroda i društvo“ u iznosu od 9.305,00 EUR, te do kraja godine planiramo realizirati i drugi projekt „Srijem-razvoj destinacije“ za koji nam je mjesecu lipnju uplaćeno 70% sredstava i to u iznosu od 3.256,75 eura, a ostatak od 1.396,25 eura biti će uplaćeno nakon realizacije projekta. Stoga, planiramo ostvariti prihod u iznosu od 23.576,99 EUR. Iznos od 13.958,00 EUR planiramo na osnovu odobrenih sredstava temeljem prijavljenih projekata na Fond za turistički nedovoljno razvijena područja i kontinent. Odobrena su nam 2 projekta Srijem – priroda i društvo u iznosu od 9.305,00 EUR i Srijem-razvoj destinacijskog sadržaja u iznosu od 4.652,50 EUR.

Ostali prihodi do 31.10.2024. ostvareni su u iznosu od 130,18. EUR. Isti iznos planiramo i do kraja godine. Ukupni prihodi planirani su u iznosu od 190.426,99, u razdoblju od 01.01.-31.10.2024. ostvareni su ukupni prihodi u iznosu od 138.782,37 EUR.

**Planirani ukupni prihod do kraja 2024. godine iznosi 156.957,17 EUR.**

**RASHODI PO VRSTAMA**

1. **ISTRAŽIVANJE I STRATEŠKO PLANIRANJE**
   1. **Izrada strateških/operativnih/komunikacijskih/akcijskih/ dokumenata**

Sukladno Zakonu o turizmu (NN 156/2023) te Pravilnika o metodologiji izrada plana upravljanja destinacijom (NN 112/2024) i Pravilnika o pokazateljima za praćenje razvoja i održivosti turizma (NN 112/2024) turistička zajednica je dužna donijeti strateški dokument Plan upravljanja destinacijom za razdoblje od 4 godine. Stoga, sukladno tome nužno je započeti aktivnosti na izradi plana upravljanja. Planirani trošak iznositi će 2.500,00 eura.

**1.2. Istraživanje i analiza tržišta** po ovoj stavci nije planiran trošak

**1.3. Mjerenje učinkovitosti promotivnih aktivnosti-** planirani trošak iznosio je 100,00 eura. Do kraja godine 2024. ne planiramo trošak po ovoj stavci.

**II. RAZVOJ TURISTIČKOG PROIZVODA**

* 1. **Identifikacija i vrednovanje resursa te strukturiranje turističkih proizvoda**

Turistička zajednica općine Nijemci u najljepšem društvu učenika  Osnovne škole ''Ivan Kozarac'' iz Nijemaca i Osnovne škole Ilača – Banovci iz Banovaca, obilježila je Svjetski dan ptica selica na Izletištu Sopotac*.* 7. listopada datum je kada se tradicionalno obilježava jesenska migracija ptica selica, u skladu s cikličkom prirodom migracija ptica na različitim hemisferama, a u općini Nijemci prigodno obilježavanje održava se od 2019. godine. Cilj prigodnim događanjima organiziranih tim povodom je podići svijest o važnosti zaštite staništa i ptica na njihovim selidbenim putevima, motivirati lokalno stanovništvo, posebice najmlađe, na očuvanje, zaštitu i promociju biljnog i životinjskog svijeta kao i potaknuti interes posjetitelja za upoznavanje prirode Srijema. Ovogodišnji program imao je nekoliko zanimljivih i edukativnih sadržaja. Edukativni program započeo je edukacijom pod nazivom „Krilati svijet“. O pticama i kukcima znatiželjne učenike educirala je ornitologinja Marina Grgić. Učenici su aktivno sudjelovali u edukaciji te su, slijedeći vlastitu inspiraciju izrađivali svoja zamišljena zaštićena područja koristeći sve iz prirode što im je nadohvat ruke kako bi stvorili novi svijet, šume, rijeke, jezera i divlje životinje. Tako stvorenim svojim zaštićenim područjima davali su i njihova imena. Ovlašteni prstenovač, biolog Adrian Tomik, proveo je prstenovanje ptica. Ove godine najveći je broj prstenovanih ptica u Nijemcima do sada, gotovo njih 30.  Znanstveno prstenovanje metoda je istraživanja koja se temelji na individualnom obilježavanju divljih ptica. Sve ptice se nakon postupka prstenovanja odmah neozlijeđene puštaju na slobodu na mjestu gdje su ulovljene. Svako opažanje tako prstenovane ptice, tzv. „nalaz“, bilo preko njezina opažanja iz daljine, ponovnog lovljenja i puštanja, govori nam o njezinu životu, posebno o putovima njezina kretanja. Kako nam nebo ne bi bilo pusto dok su ptice u toplijim krajevima, Turistička zajednica općine Nijemci po prvi put je za 200injak djece organizirala i Zmajadu. Predstavnici Zajednice tehničke kulture grada Osijeka pokazali su učenicima kako oživjeti ovu vječnu igru s vjetrom i kako obojiti nebo u sivim danima. Svi učenici imali su priliku pokazati i svoje vještine u ispaljivanju malih raketa što ih je posebno razveselilo. Ovogodišnje izdanje Svjetskog dana ptica selica održalo se uz financijsku potporu Turističke zajednice Vukovarsko - srijemske županije i Hrvatske turističke zajednice.

U ovoj godini planirali smo rashod u iznosu od 3.500,00 EUR, do 31.10.2024. podmireni su rashodi u iznosu od 652,29 eura, a ukupan rashod do kraja godine planira se u iznosu od 2.200,00 eura.

**2.2. Podrška razvoju turističkih događanja** planirana je u iznosu od 95.000,00u periodu od 1.1. do 31.10.2024. realizirano je 85.587,77 EUR, a do kraja godine planiramo utrošiti 85.633,53 EUR

**2.2.1. Divan je kićeni Srijem**- planirani rashod je 73.000,00 EUR. Manifestacije Divan je kićeni Srijem održala se u periodu od 8. do 16.6.2024. Prvog dana manifestacije „Divan je kićeni Srijem“, u subotu, 8. lipnja, posjetitelji su imali priliku uživati u pisanim riječima koje su na papir stavili pisci i poete iz naroda. Naime, u Đeletovcima se u 19 sati održalo **43. „Sijelo pučkih pisaca“.** Nedjelja, 9. lipnja, bila je rezervirana za sportske aktivnosti. Ljubitelji šaha došli su na svoje u Športskoj dvorani u Nijemcima jer se održao**3. „Međunarodni seniorski šahovski turnir“.** Istog dana u Lipovcu u 14 sati održale su se**„Igre pokraj rijeke“**. Sudionici su se okušali u starinskim igrama poput hodanja na štulama, gumi-gumija, preskakanja vijača, bacanja potkova, potezanja konopa, skakanja u vreći i bacanja kamena s ramena.14.,15 i 16. lipanj posjetitelji su mogli uživati u **besplatnoj panoramskoj vožnji brodom Sveta Katarina**. Istih dana u Središnjem parku u Nijemcima održavao se **Turističko-gospodarski sajam** na kojem će svoje proizvode nuditi **OPG-ovi i obrtnici ovoga kraja.** Na pozornici smještenoj u Središnjem parku u Nijemcima održalo se **Svečano otvorenje manifestacije „Divan je kićeni Srijem“,** a dan je završen pjesmom i plesom jer na istoj pozornici nastupao je TS  **Garavi.** U subotu, 15. lipnja na terenu NK-a Lovor održao se „**Nogometni turnir Lovor“,** dok u isto vrijeme, također u 9 sati na Vatrogasnom poligonu iza Vatrogasnog doma u Nijemcima održao se „**Vatrogasni kup općine Nijemci“.** U središnjem parku u Nijemcima u subotu i nedjelju održavao se program za djecu**„Bajkovita kuća“.** Djeca su se tako okušala u sportskim natjecanjima, društvenim igrama, plesnim natjecanjima i kvizovima, a svoju maštu i kreativnost pokazala kroz radionicu izrade gipsanih figurica. I ove godine u subotu u 18 sati ispred crkve svete Katarine u Nijemcima posjetitelji su se mogli priključiti **pješačko-turističkoj turi „Putevima Srijema“ u organizaciji turističke zajednice**. Dan smo završili koncertom **Mladena Grdovića.**16. lipnja nedjelja na Strelištu Donje Novo Selo održalo se  **„Streljačko natjecanje u trapu“, a u Nijemcima „Natjecanje u kuhanju čobanca!“** u organizaciji Lovačkih društava općine Nijemci. U nedjelju smo uživali u nastupim **dječjih i odraslih kulturno-umjetničkih društava** na pozornici u Središnjem parku u Nijemcima, a manifestaciju zatvorili koncertom grupe Fijaker. Ukupan rashod manifestacije Divan je kićeni Srijem iznosi 69.717,13 eura.

* + 1. **Sijelo pučkih pisaca** – nismo planirali rashod niti je nastao

**2.2.3. Našem selu s ljubavlju –** manifestacija se nije održala, pa rashod nije niti planiran niti realiziran.

**2.2.4. Pokladno jahanje** – nismo planirali rashod jer ove godine nismo uključeni u organizaciju, pa trošak nije nastao.

* + 1. **Božić u Nijemcima**- planirani je iznos od 7.000,00 EUR, u periodu od 1.1. do 30.4.2024. nastao je trošak u iznosu od 316,40EUR koji se odnosi na trošak ZAMP-a za doček Nove godine 2024. Do kraja godine ne planiramo organizaciju ove manifestacije zbog nedospjelih potraživanja od Općine Nijemci temeljem podnijetih zahtjeva za financijskim sredstvima. Kako ni nakon niza poslanih službenih dopisa i upita prema Općini Nijemci nismo dobili odgovore o tome hoće li se i kada izvršiti uplate prema turističkoj zajednici organizaciju ovakve manifestacije nije moguće izvršiti. Stoga, ne planiramo realizirati dodatne rashode.
    2. **Triatlon Rijeke i staze Srijema –** planirani je rashod u iznosu od 15.000,00 EUR. Trošak planiramo sukladno odobrenom projektu od TZVSŽ I HTZ-a koji će se djelomično financirati iz Fonda za turistički nedovoljno razvijena područja.

Deseti je put 7. rujna **Turistička zajednica općine Nijemci** u suradnji s **Triatlon klubom Tri-Tim iz Osijeka** okupila natjecatelje iz cijele Hrvatske koji su testirali svoje granice u plivanju, bicikliranju i trčanju u jednom od najljepših krajeva Hrvatske, a jubilarno je izdanje još jednom potvrdilo status Srijema kao destinacije koja uspješno spaja sport, ekologiju i zdrav život.

Sportsko-edukativno-ekološka manifestacija započela je dan ranije, u petak, kada je održana akcija **čišćenja rijeke Bosut** u organizaciji Kluba podvodnih aktivnosti „Vukovar”. Nakon čišćenja Bosuta sve je bilo spremno za ultimativan subotnji triatlon.

Triatlon Rijeke i staze Srijema započeo je okupljanjem natjecatelja u Parku Arboretumu uz obalu Bosuta, u samom središtu Nijemaca. Natjecatelji su triatlon započeli plivačkom dionicom u Bosutu tijekom koje su morali savladati 400 metara. Nakon brzog izlaska iz vode natjecatelji su se prebacili na bicikle te nastavili vožnju dugu 10 kilometara tijekom koje su prolazili kroz prekrasne krajolike Srijema, uključujući poznato izletište Sopotac. Završna dionica triatlona, trčanje od 2,5 kilometra, odvijala se sigurnim stazama industrijske zone Nijemci. Ove godine Triatlon RISS nije bio rezerviran samo za natjecatelje. Paralelno sa sportskim izazovima održao se bogat program za posjetitelje svih dobi. Poseban interes izazvala je **Dječja utrka** na kojoj se okupilo 50-ak malih sudionika, svi spremni za svoje prve sportske avanture. Utrke su bile prilagođene svakom uzrastu, a svi sudionici nagrađeni su medaljama i darovima. Za najmlađe je **Vinkovački plivački klub**pripremio i radionicu koja je kombinirala edukaciju i zabavu, čime su se i djeca uključila u promicanje zdravog života od najranije dobi. Paralelno s triatlonom, pažnju je privukao i **Sajam zdravlja, sporta i ljepote** koji smo ove godine po prvi puta organizirali. Tijekom cijelog dana posjetitelji su mogli posjetiti **Sajam zdravlja, sporta i ljepote**na kojem su brojni izlagači predstavili svoje inovativne proizvode i pristupe zdravlju. Na sajmu su posjetitelji mogli naučiti više o **aromaterapiji,** lokalno proizvedenim **mednim proizvodima i domaćem povrću,** kao i o **proizvodnji i preradi lavande.** Poseban interes izazvao je štand s **ginovima i likerima** koji su privukli sve zainteresirane za autohtone proizvode Srijema U sklopu programa **Mario Valentić** održao je **predavanje o zdravlju kralježnice,** naglasivši važnost očuvanja zdravlja u eri sjedilačkog načina života. Njegovo predavanje kombiniralo je teoriju s praksom, a sudionici su mogli sudjelovati u **HealthyFIT treningu za žene** na kojem je Mario demonstrirao kako vježbanje može biti najbolji lijek za tijelo. Uz bogat asortiman proizvoda, sajam je imao i edukativnu notu. **Udruga roditelja djece s teškoćama u razvoju „Tko se boji sutra još”** predstavila je svoj rad i projekte, dok su na štandu **Ljekarne Šibalić** posjetitelji mogli besplatno izmjeriti **krvni tlak i šećer u krvi.** Sajam nije bio samo mjesto za brzi obilazak štandova, već prava prilika za educiranje o najnovijim **sportskim trendovima, *beauty*tretmanima** i zdravom načinu života u potrazi za najboljim opcijama za održavanje zdravlja i ljepote. Triatlon Riss ne bi bio moguć bez podrške sponzora i partnera, među kojima su se istaknuli**SuperCard, SelectBox, Heineken Hrvatska i Ferivi**. Manifestaciju su financijski podržali i**TZ Vukovarsko-srijemske županije i Hrvatska turistička zajednica.** Ukupni planirani rashod do kraja godine iznosi 15.600,00 eura.

* + 1. **Ljetna večer u Srijemu** - Ove godine zbog financijskih razloga manifestacija se nije održala. Navedena manifestacija se posljednji put održala u kolovozu 2019. godine.
  1. **Podrška turističkoj industriji** planiran je iznos od 200, 00 eura.TZ općine Nijemci kao dio podrške turističkoj industriji realizirala je program „Putevima Srijema“. Turistima koji u Nijemce dođu posredstvom putničkih agencija omogućuje se aktivno sudjelovanje u programu. Isto tako, institucije i tvrtke s područja Općine Nijemci koji u Općini Nijemci organiziraju događanje koje generira noćenja i turistički promet imat će mogućnost korištenja programa Putevima Srijema, a i redovito predstavljamo program tijekom manifestacija u organizaciji TZ-a. Ove godine prijavili smo projekt Putevima Srijema na Javni poziv VSŽ koji nam je i odobren u iznosu od 150,00 eura čime smo financirali izradu prstena koji se koristi u turističkoj turi Putevima Srijema. Prsten je izrađen od gline i metala, a to je replika prstena nađenog u iskapanjima ispod crkve Svete Katarine, a simbolizira plemstvo koje je vladalo Nijemcima u 15. st koji su pokopani ispod crkve Svete Katarine. Do kraja godine planirali smo izraditi i kostim koji bi turistički vodič nosio prilikom ture. Planirani ukupni trošak je 200,00 eura.

1. **KOMUNIKACIJA I OGLAŠAVANJE**

**3.1. SAJMOVI, POSEBNE PREZENTACIJE I POSLOVNE RADIONICE** planirane su u iznosu od 8.000,00 EURa. U periodu od 1.1. do 31.10. 2024. potrošeno je 199,00 EUR. U koordinaciji s TZ Vukovarsko – srijemske županije nastupat ćemo na sajmovima na kojima ćemo predstavljat naše subjekte i ponudu destinacije kao i sudjelovanje na Danima hrvatskog turizma. Planirani iznos do kraja godine iznositi će 1.500,00 eura.

**3.2. Suradnja s organizatorima putovanja** – planiran je trošak u iznosu od 2.500,00 EUR-a, a do kraja godine aktivnosti nećemo ostvariti te ne planiramo trošak.

**3.3. Kreiranje promotivnih materijala**- planirani rashod iznosi 3.000,00 EUR. U ovoj godini nabavili smo destinacijske suvenire, a to su sportske boce, ručnici, zastave, vrećice. Destinacijske suvenire poklanjamo sudionicima manifestacija, događanjima organiziranim od strane Općine Nijemci, a koja imaju turistički značaj. Prilikom sudjelovanja, odlazaka na sajmove i radionice. Ukupni realizirani rashod do 31.10.2024. iznosi 2.956,25 eura, do kraja godine planiran je rashod u iznosu od 3.000,00 eura.

**3.4. Internetske stranice**- Internet stranice i upravljanje internet stranicama trošak je koji je neophodan radi potreba održavanja stranica ([www.tz-opcinanijemci.hr](about:blank)) i softverskog sustava, kao i osiguravanje digitalne pristupačnost za osobe s invaliditetom da nemaju nikakvih prepreka u interakciji ili pristupu digitalnom sadržaju. U ovoj godini planiramo nadograditi i izmijeniti službenu web stranicu TZ općine Nijemci. Planiran je rashod u iznosu od 1.223,64 EUR. Navedene izmijene napraviti ćemo u manjem obujmu što zbog nedostatka financijskih sredstava zbog neredovitih uplata iz Općinskog proračuna, pa smo nadogradnju web stranice manjeg obujma financirali iz projekta „Srijem-razvoj proizvoda“ financiran od TZ VSŽ i HTZ-a.

**3.5. Kreiranje i upravljanjem bazom podataka i 3.6. Turističko-informativne aktivnosti** –trošak nije planiran niti ga planiramo do kraja godine

**4. DESTINACIJSKI MENADŽMENT**

**4.1. e-Visitor**-planirani trošak iznosi 100,00 EUR-a, odnosi se na edukacije vezano za eVisitor. Do 31.10.2024. edukacija se nije održala, pa troška nije bilo. Do kraja godine ne planiramo rashode po ovoj stavci.

**4.2. Upravljanje kvalitetom u destinaciji-** do 31.10.2024. utrošeno je 1.000,00Eur na prijave projekata vezano za razvoj proizvoda i podizanje kvalitete u destinaciji, a do kraja godine ne planiramo nove rashode.

**4.3. Poticanje na očuvanje i uređenje okoliša** – po ovoj stavci trošak nije bio planiran niti ga planiramo

**5. ADMINISTRATIVNI POSLOVI**

**5.1. Plaće** - Turistički ured Turističke zajednice općine Nijemci zadužen je za realizaciju Programa rada. Osim planiranih, Turistički ured pravovremeno odgovara i na sve zadatke i upite koji nastaju tijekom godine, a koje Programom rada nije moguće predvidjeti. Za sve poslove Turističke zajednice predviđena su dva stalno zaposlena djelatnika, direktor Turističke zajednice i viši stručni suradnik. Obavljanje poslova Turističke zajednice općine Nijemci prati Turističko vijeće i Skupština na svojim redovitim sjednicama putem pismenog i usmenog izvješća direktorice. Izvješće se podnosi za obavljene poslove iz Programa rada. Plaće i dodaci na plaće radnika određene su sukladno Pravilniku o radu turističkog ureda TZ općine Nijemci, Pravilniku o unutarnjem ustrojstvu i djelokrugu turističkog ureda TZ općine Nijemci te Odluci Turističkog vijeća. Ukupni rashod planiran je u iznosu od 48.200,00 EUR. Do 31.10.2024. ostvaren je rashod u iznosu od 29.452,91 eura. Do kraja godine planira se trošak u iznosu od 48.000,00 eura.

**5.2.Materijalni troškovi** - Turistička zajednica općine Nijemci se nalazi u zgradi Općine Nijemci. Knjigovodstvo za Turističku zajednicu općine Nijemci vodi ovlašteni servis „Marjanović“. Troškovi funkcioniranja ureda turističke zajednice obuhvaćaju režijske troškove, troškove telekomunikacijskih usluga, troškovi opreme i materijala, troškovi platnog prometa, troškovi poštarine, pravni, odvjetnički i javnobilježnički troškovi, troškovi korištenja osobnog automobila u službene svrhe, dnevnice, stručno usavršavanje zaposlenika, osiguranje imovine i sl. Na sjednicama Turističkog vijeća podnosit će se izvješće o radu Turističke zajednice općine Nijemci, planirati dinamika realizacije Programa rada te pratiti izvršenje Financijskog plana. Skupština Turističke zajednice održat će najmanje dvije sjednice na kojima će usvajati predložene akte Turističkog vijeća, analizirati izvršenje Programa rada te pratiti sadržaj aktivnosti. Ukupni rashod planiran je u iznosu od 11.000,00 EUR.

**5.3. Tijela turističke zajednice** - članovi tijela Turističke zajednice općine Nijemci ne primaju naknadu za svoj rad. Za održavanje sjednica tijela turističke zajednice imat ćemo troškove distribucije materijala za potrebe održavanja sjednica tijela turističke zajednice, troškovi reprezentacije, troškovi promotivnih materijala. Ukupni rashod planiran je u iznosu od 700,00 EUR.

**Planirani ukupni rashodi iznose 156.957,17 EUR.**